b'\n_START_ARTICLE_\nCarlos Solchaga Catal\xc3\xa1n\n_START_SECTION_\nBiografia\n_START_PARAGRAPH_\nVa n\xc3\xa9ixer el 1944 a la ciutat navarresa de Tafalla. Va estudiar ci\xc3\xa8ncies econ\xc3\xb2miques a la Universitat de Madrid, i va ampliar els seus estudis a la Universitat de Cambridge i la Universitat de Massachusetts. Posteriorment va treballar en l\'administraci\xc3\xb3 p\xc3\xbablica i en l\'empresa privada.\n_START_SECTION_\nActivitat pol\xc3\xadtica\n_START_PARAGRAPH_\nFou escollit diputat al Congr\xc3\xa9s en representaci\xc3\xb3 del Partit Socialista Obrer Espanyol (PSOE) per la prov\xc3\xadncia d\'\xc3\x80laba en les eleccions generals de 1979, esdevenint el portaveu del socialistes bascos al Congr\xc3\xa9s. En aquesta legislatura va ser portaveu del Grup Parlamentari "Socialistes Bascos" del Congr\xc3\xa9s dels Diputats. Fou novament elegit diputat, tot i que per la circumscripci\xc3\xb3 de Navarra, en les seg\xc3\xbcents 4 eleccions generals, fins que va deixar el seu esc\xc3\xb3 el 1994._NEWLINE_Al desembre de 1982 va ser nomenat Ministre d\'Ind\xc3\xbastria i Energia, c\xc3\xa0rrec des del qual va impulsar el programa de reconversi\xc3\xb3 industrial, amb la conseg\xc3\xbcent conflictivitat laboral en els sectors afectats, especialment el naval. El 1985 va ser nomenat Ministre d\'Economia i Hisenda, c\xc3\xa0rrec en el qual va romandre fins al 1993. A l\'agost de 1991 va ser elegit president del Comit\xc3\xa8 Inter\xc3\xad (\xc3\xb2rgan executiu) del Fons Monetari Internacional (FMI). _NEWLINE_Despr\xc3\xa9s de les eleccions Generals de 1993 va esdevenir Portaveu del Grup Socialista del Congr\xc3\xa9s dels Diputats, fins que va abandonar el seu esc\xc3\xb3 el maig de 1994 i es va retirar de la pol\xc3\xadtica activa. _NEWLINE_Actualment \xc3\xa9s vicepresident del Patronat del Museu Reina Sofia.'